過白土嶺望見芙蓉峰七八峰最東一峰特奇里人名爲芙蓉尖云
作者：楊萬里
朝代：宋

paragraphs: 看山須是高處看，低處看來元不見。
君看矮子仰高人，只識長身那識面。
今晨雨止昇火輪，一光銷盡千山雲。
千山數日眼中失，今晨頭角都爭出。
初登峻嶺也心驚，上到絕頂忽眼明。
天外數枝青玉筆，飛入錦囊寒突兀。
問來還是芙蓉尖，闊開兩窗高捲簾。